বিমান ছিনতাই চেষ্টার ঘটনায় ৩ সদস্যের তদন্ত কমিটি
বাংলাদেশে বিমানের উড়োজাহাজ বিজি-১৪৭ ছিনতাই চেষ্টার ঘটনা তদন্তে একটি কমিটি গঠন করা হয়েছে।







তিন সদস্যের এই কমিটির নেতৃত্বে রয়েছেন বিমান পরিবহন ও পর্যটন মন্ত্রণালয়ের যুগ্মসচিব জনেন্দ্র নাথ সরকার। 




রোববার দিবাগত রাতে বেসামরিক বিমান চলাচল ও পর্যটন মন্ত্রণালয় এই তদন্ত কমিটি গঠনের কথা জানায়।
মন্ত্রণালয়ের জনসংযোগ কর্মকর্তা তানভীর আহমেদ সাংবাদিকদের বলেন, বিমান পরিবহন ও পর্যটন প্রতিমন্ত্রী মাহবুব আলীর নির্দেশে তিন সদস্যবিশিষ্ট তদন্ত কমিটি গঠন করা হয়েছে। যার নেতৃত্বে রয়েছেন মন্ত্রণালয়ের যুগ্মসচিব জনেন্দ্র নাথ সরকার।
বাংলাদেশ বিমানের উড়োজাহাজ বিজি-১৪৭ ছিনতাই চেষ্টাকারী মাহাদী (২৬) সেনাবাহিনীসহ আইনশৃঙ্খলা বাহিনীর সঙ্গে গোলাগুলিতে নিহত হয়েছে। তবে টিকিটে তার নাম মো. মাজিদুল বলে জানা গেছে।
তবে তার সর্ম্পকে বিস্তারিত কিছু জানা যায়ানি। ইতিমধ্যে তার ছবি প্রকাশ করা হয়েছে।
এর আগে গোলাগুলিতে নিহত হওয়ার সময় তার নাম মাহাদী বলে বিষয়টি নিশ্চিত করেছেন চট্টগ্রাম ২৪ পদাতিক ডিভিশনের জিওসি মেজর জেনারেল মতিউর রহমান।
রোববার রাত পৌনে ৯টার দিকে সেনাবাহিনীর পক্ষ থেকে সংবাদ সম্মেলনে এ তথ্য জানানো হয়। এর আগে আইএসপিআর জানায়, অভিযানের পর ছিনতাই চেষ্টাকারীকে আহত অবস্থায় আটক করা হয়েছে। পরিস্থিতি সেনাবাহিনীর নিয়ন্ত্রণে রয়েছে।
সংবাদ সম্মেলনে সেনাবাহিনীর পক্ষ থেকে আরও জানানো হয়, বিমানের ভেতরে অভিযান চালানোর সময় ওই যুবককে আত্মসমর্পণ করতে বলা হয়। কিন্তু সে তাতে অস্বীকৃতি জানালে গুলি চালানো হয়। পরে তার মৃত্যু হয়েছে।
এতে জানানো হয়, বিমানে ক্রুসহ ১৪৮ জন যাত্রী ছিলেন। তারা সবাই নিরাপদে বের হয়ে এসেছেন।

বাংলাদেশে বিমানের উড়োজাহাজ বিজি-১৪৭ ছিনতাই চেষ্টার ঘটনা তদন্তে একটি কমিটি গঠন করা হয়েছে।